
Tasg 3

Diogelu a gweithio mewn sefyllfaoedd cymhleth - Astudiaeth Achos

Canllawiau:
Gwnewch yn siŵr eich bod yn bodloni’r Safonau Galwedigaethol Cenedlaethol a’r Canlyniadau Dysgu penodol ar gyfer y dasg hon (gweler atodiad 5 a 6 y llawlyfr). 

	Cwestiwn:
Cwblhewch astudiaeth achos myfyriol, beirniadol ar sail asesiad a wnaed gydag eraill, yn eich maes gwaith chi, sy'n ymwneud â diogelu un ai oedolyn neu blentyn. Dangoswch sut mae'r achos yn berthnasol, neu sut y gallai fod yn berthnasol, i ddeddfwriaeth,  polisïau, strategaethau a gweithdrefnau’n ymwneud â diogelu (gan gynnwys dangos dealltwriaeth o’r rhyng-gysylltiad rhwng darparu gwasanaethau cymdeithasol yng Nghymru o fewn y Deyrnas Unedig, yr Undeb Ewropeaidd (UE) a’r tu allan i’r UE). Rhaid i chi ddangos eich dealltwriaeth o integreiddio dadansoddi wrth asesu, cydweithio a chymhwyso barn broffesiynol mewn sefyllfaoedd cynyddol gymhleth a’r defnydd o theorïau gwaith cymdeithasol. Rhaid i chi gyfeirio at agweddau penodol o weithio yng Nghymru. 


4000 o eiriau (+/- 10%: dylech gynnwys nifer y geiriau ar ddiwedd pob adran).

Er mwyn ateb y cwestiwn hwn rwyf am ddefnyddio’r model myfyriol ‘Big 6’ gan Siobhan Mclean (2020). Credaf fod y model yma yn adnabod y prif themâu sydd angen ystyriaeth pan yn  adlewyrchu’n fyfyriol ar waith diogelu. Byddaf yn adlewyrchu ar y cysyniad o bŵer, gwerthoedd, teimladau, gwybodaeth, ymwybyddiaeth personol ac ansicrwydd a rhain i gyd mewn perthynas a deddfwriaeth a theorïau perthnasol. Mi fydd yr astudiaeth achos yma yn adlewyrchu ar fy ngwaith gyda 5, a’r adroddiad diogelu gyfeiriwyd gan y Bwrdd Iechyd a ddaeth i’m sylw. Gan fod Gofal Cymdeithasol yn faes sydd wedi ei ddatganoli i Lywodraeth Cymru mae’n hanfodol fy mod yn gweithredu deddfwriaeth, gweithdrefnau a pholisïau perthnasol i Gymru. Yn y darn adlewyrchol hwn byddaf yn rhoi ystyriaeth i Ddeddf Gwasanaethau Cymdeithasol a Llesiant (Cymru) 2014, Gweithdrefnau Diogelu Cymru (2019), Deddf Galluedd Meddyliol (2005), Deddf Hawliau Dynol (1998). Ymhellach i hyn byddaf yn cyfeirio at theorïau systemau, ymlyniad a gweithio’n berson canolog a thrafod sut bu i rhain  gefnogi ac hysbysu fy ymarfer. 
    Mae 5 yn wraig weddw yn ei 80au o dras ethnig gwyn Prydeinig. Mae’n byw mewn tŷ pedwar llawr ar gyrion ardal trefol yn ngogledd Cymru ble mae 71% o’r boblogaeth yn gallu siarad Cymraeg (Stats Cymru, 2021). Mae’n ddibynnol ar gefnogaeth teulu neu eraill i gael mynediad i gyfleusterau a gwasanaethau megis siop a’r feddygfa gan nad yw ei chartref o fewn pellter cerdded. Mae gan 5 pedwar o blant, tri yn byw yn lleol ac un yn byw mewn rhan arall o’r Deyrnas Unedig. Yn unol a chanllawiau ‘Mwy na Geiriau’ Llywodraeth Cymru (2016) drwy ddarparu’r ‘Cynnig Rhagweithiol’ bu i mi ddarganfod mai Cymraeg ydy iaith cyntaf 5 ond bu iddi egluro ei bod wedi siarad Saesneg gyda’i theulu gan mai dyna oedd iaith cyntaf ei gwr. Dewisodd gyfathrebu ar lafar yn y ddwy iaith, hyn yn ddibynnol ar pwy oedd yn rhan o'r sgwrs. Dewisodd gael unrhyw ohebiaeth ysgrifenedig yn y Saesneg.
     Roedd 5 yn adnabyddus i’r gwasanaeth oedolion ac yn derbyn pecyn gofal cartref yn unol a’r asesiad ‘beth sy’n bwysig?’ a gwblhawyd o dan Rhan 3 o’r Ddeddf Gwasanaethau Cymdeithasol a Llesiant (Cymru) 2014. Yn unol a threfniadau y tîm roedd yr achos ‘o dan adolygiad’ hyn yw yn agored i’r tîm ond heb ei ddyrannu i weithiwr penodol gan fod y pecyn yn cwrdd a’r angen. Roedd teulu a gofalwyr wedi sylwi fod dirywiad sydyn yn ngallu 5 i ofalu am ei hyn a chadw’n ddiogel yn ogystal a ymddangos yn ddryslyd. Bu i 5 gael mynediad i’r ysbyty er mwyn trin haint wrin. Tra yn yr ysbyty dyrawyd yr achos i mi ail asesu o dan y Ddeddf GCaLl(C) 2014 gan fod newid mewn angen. 
       Bu i mi ymweld a 5 yn nghwmni ei merch 6 yn yr ysbyty cymunedol lleol. Yn ystod yr ymweliad yma cafwyd sgwrs onest ac agored o gwmpas anghenion gofal a chefnogaeth 5. Gan fod nodiadau ysbyty 5 yn dweud ei bod yn parhau i ddioddef effeithiau deliriwm roedd yn holl bwysig fy mod yn rhoi ystyriaeth i egwyddorion y Ddeddf Galluedd Meddyliol (2005) er mwyn sicrhau ei bod yn deall ac ymgysylltu’n llawn a’r broses asesu. Cyfranogodd 5 yn llawn i’r asesiad, roedd yn deall y penderfyniadau penodol roeddem yn drafod ac yn gallu pwyso a mesur yr oblygiadau posib. Rhannodd ei bod yn bryderus i ddychweled gartref oherwydd nad oedd modd i’r teulu fod yn bresennol trwy’r adeg. Roedd ei symudedd wedi dirywio ac roedd bellach yn ansicr ar ei thraed hyn wedi arwain at sawl codwm tra yn yr ysbyty.  Wrth gysidro hyn a natur gosodiad y tŷ a’r grisiau serth, ymweliad blaenorol gan Therapydd Galwedigaethol wedi cadarnhau nad oedd posib gosod lifft grisiau felly ni fyddai’n gallu cael mynediad i’r gegin na yr ystafell ymolchi heb ymgymryd ac addasiadau sylweddol. Bu i 5 rannu ei dymuniad i gael symud i gartref preswyl lleol, teimlai byddai hyn yn golygu byddai cefnogaeth ar gael iddi pam fydd angen yn ogystal a parhau i fod yn agos i’w theulu. Oherwydd dirywiad yn ei chyflwr dros y misoedd diwethaf, adroddiadau gan ofalwyr a teulu yn cadarnhau nad oedd 5 yn ymdopi adref gyda’r pecyn gofal oedd mewn lle, cytunais fod y lefel gefnogaeth sydd i ddisgwyl o leoliad preswyl yn addas ac yn gyfesur i’w anghenion presennol. Eglurais y broses o gael mynediad i ofal preswyl a’r oblygiadau ariannol sydd yn nglŵm a’r penderfyniad (Cod Ymarfer Rhan 4 a 5 Deddf GCaLL(C) 2014), yn dilyn caniatâd 5 bu i mi roi ei henw ymlaen i’r restr aros a rhannu’r asesiad ‘Beth sy’n bwysig’ gyda rheolwr y cartref fel eu bod yn gallu gwneud penderfyniad a byddent yn gallu cwrdd a’i anghenion. Oherwydd argyfwng yn y sector gofal cymdeithasol mae rhestrau aros hir am ofal preswyl, golygai hyn fod unigolion fel 5 yn amlach na pheidio yn parhau i fod yn yr ysbyty er fod ddim rheswm meddygol iddynt barhau yno, galwyd hyn yn oedi mewn trosglwyddo gofal.
      Tra roedd yn parhau yn yr ysbyty derbyniais alwad ffon gan rheolwr y ward i rannu ei bod wedi cwblhau adroddiad diogelu a’i yrru ymlaen i’r Hwb Diogelu yn unol a threfniadau gytunwyd rhwng yr Awdurdod Lleol ac unrhyw gyfeirydd yn unol a chanllawiau Bwrdd Diogelu Gogledd Cymru. Yn unol a egwyddorion diogelu mae dyletswydd ar sefydliadau ac unrhyw un sy’n bryderus am ddiogelwch oedolyn sy’n wynebu risg i rannu’r pryderon hyn gyda’r awdurdod lleol (s.128 Deddf GCaLl(C) 2014). Mae s.126(1) o’r Ddeddf GCaLl(C) 2014 yn diffinio “’oedolyn sy’n wynebu risg’ fel oedolyn :-
a) sy’n cael, neu sy’n wynebu risg o gael, ei gam-drin neu ei esgeuluso;
b) y mae arno anghenion am ofal a chymorth (p’un a yw’r awdurdod yn diwallu unrhyw un neu rai o’r anghenion hynny a’i peidio) ac;
c) nad yw’n gallu, o ganlyniad i’r anghenion hynny, amddiffyn ei hun rhag cael, neu’r risg o gael, ei gam-drin neu ei esgeuluso.”
Yn dilyn derbyn y cyfeiriad cafwyd trafodaeth rhwng y cydlynydd diogelu a fy rheolwr llinell. Yn fras, yr honiad yn y cyfeiriad diogelu hwn yw fod un o ferched 5 sef 6 yn ei cham-drin yn ariannol. Y cyhuddiad yw bod 6 wedi bod yn tynnu arian parod o fanc ei mam yn rheolaidd a bod ei chwiorydd (o hyn ymlaen cyfeiriaf atynt fel 7 a 8) wedi datgan pryder nad gwariant ei mam yw’r arian yma. O’r wybodaeth a rannwyd cytunwyd fod angen gwneud ymholiadau pellach. Fel nodi’r yn s.126(2) o’r Deddf GCaLl(C) 2014 “Os oes gan Awdurdod Lleol sail resymol dros gredu bod person o fewn ei ardal (p’un a yw’n preswylio fel arfer yno ai peidio) yn oedolyn sy’n wynebu risg, rhaid iddo:-
a) gwneud unrhyw ymholiadau (neu beri iddynt gael eu gwneud) y mae’n credu eu bod yn angenrheidiol i’w alluogi i benderfynu a ddylid cymryd unrhyw gamau (p’un ai o dan y Ddeddf hon neu fel arall) ac, os felly, pa gamau a chan bwy, a 
b) penderfynu a ddylid cymryd unrhyw gamau o’r fath.”
Oherwydd fod gan 5 becyn gofal yn barod a’r adran yn ymwybodol o’i bregus rwydd yn ogystal ar ward wedi adrodd pryderon cyrhaeddai’r achos y meini prawf uchod a dyranwyd i mi y dasg o ymweld a 5 i drafod natur y pryderon ac i dderbyn cadarnhad os yw’n cytuno i’r cyfeiriad diogelu gan fod hyn ddim wedi ei nodi’n glir ar yr adroddiad diogelu. Mae Rhan 7 o’r Ddeddf GCaLl(C) 2014 yn nodi mai lles yr unigolyn sy’n hwynebu risg ydy’r blaenoriaeth mewn achos diogelu ac mae’n rhaid gwneud pob ymdrech i dderbyn caniatâd yr unigolyn cyn cychwyn ymchwiliad. Mae hyn oherwydd bod ganddynt hawl i wneud unrhyw benderfyniad sy’n ei effeithio ac mae eu cydweithrediad fel tyst yn rhan hanfodol o unrhyw broses. 
         Trefnais i ymweld a 5 ar y diwrnod canlynol, roeddwn yn ymwybodol fod y mater hwn yn un sensitif a allai greu pryder neu fod yn sgwrs emosiynol i 5 felly cymerais amser i ddatblygu cydberthynas gyda 5 cyn cychwyn y sgwrs diogelu. Eglurais beth oedd wedi eu rannu gyda staff y ward a gofynnais iddi beth oedd ei dealltwriaeth o’r sefyllfa a beth fyddai hi’n dymuno i ddigwydd. Eglurodd ei bod yn ymwybodol o bryderon 7 a 8 a bod gan 6 fynediad i'w chyfrif banc fel trefniant ‘trydydd parti’ gan mai hi sydd wedi bod yn ei chefnogi gyda materion ariannol ers rhai blynyddoedd. Roedd yn ansicr o’r ffeithiau a beth i gredu a rhannodd fod gwrthdaro rhwng y chwiorydd yn fater hanesyddol. Bu i mi ddarparu trosolwg o Weithdrefnau Diogelu Cymru (2019) iddi ac egluro os yw’n awyddus i wneud cwyn byddwn yn ei chefnogi ym mhob ffordd. Penderfynodd 5 nad oedd yn dymuno mynd lawr y llwybr yma fodd bynnag roedd yn glir iawn eu bod eisiau diogelu ei harian yn dilyn y cyhuddiad. Gofynnodd am gefnogaeth i weithredu hyn ac er mwyn tawelwch meddwl roedd eisiau copïau o’i datganiadau banc. 
      Mae model Siobhan Mclean (2020) yn rhoi fframwaith i adlewyrchu ar wahanol elfennau ac effeithiau pŵer wrth weithio gyda unigolion sy’n hwynebu sefyllfa risg ac achosion diogelu. Mae pŵer neu diffyg pŵer yn ein amgylchynu gyda phob achos diogelu. Oherwydd natur bregus ac amgylchiadau byw roedd 5 yn ymwybodol iawn ei bod ddibynnol ar eraill i’w chefnogi. Bu i Matell a Scragg (2011) drafod be all gyfrannu at gamdriniaeth dros gyfnod o amser gan nodi bod yn gallu digwydd yn nghyd destun perthnasau o fewn teulu a pam mae’r cyd bwysedd pŵer a chyfrifoldeb gofalu yn newid. Bu i Stevenson (2016) nodi sut bod 1 o bob 10 teulu yn profi rhyw fath o gamdriniaeth bod hyn yn erbyn rhiant neu blentyn.
      Er fod 6 yn cefnogi ac yn ymgymryd a thasgau i helpu ei mam roedd hefyd mewn sefyllfa o bŵer dros hi, yn arbennig o ystyried fod 5 yn ymddiried ynddi gyda materion ariannol a heb gwestiynu ei gonestrwydd. Ystyriais bod 5 wedi gwneud penderfyniad ymwybodol i wneud 6 yn ‘drydydd parti’ ar ei chyfrif banc, ar y pryd roedd yn gallu darllen a chadw ar ben ei datganiadau banc, gwariant a cynilion ac felly yn rhannu’r pŵer gyda 6. Pan gafodd gyfnod o waeledd a deliriwm, collodd 5 y gallu i gadw golwg ar ei materion ariannol ac yn sgil hyn cynyddodd pŵer 6. I berson ble mae ei egwyddorion wedi’i cyfaddawdu byddai hyn yn gyfle i fanteisio ar y sefyllfa ac o bosib dwyn/cam-drin y person yn ariannol. 
       Wrth siarad gyda 5 i drafod ei dymuniadau roeddwn yn gweithio’n berson canolog fel nodi’r yn Rhan 2 6.(2) o’r GCaLl(C) 2014 mae’n hanfodol rhoi ystyriaeth i’w barn a’i theimladau am y ffordd ymlaen i sicrhau datrysiad fyddai hefyd yn ei diogelu. Cefais bersbectif ar y sefyllfa wrth adlewyrchu ar waith Dalrymple a Burke (2006), bu iddynt ddadlau na all weithwyr cymdeithasol roi pŵer i unigolion sy’n defnyddio gwasanaethau ond gall eu ymarfer leihau’r teimlad o ddi-rym drwy sicrhau fod egwyddorion gweithio’n wrthormesol wedi ei integreiddio i'w ymarfer. Wrth rannu gwybodaeth gyda unigolion mae gan weithwyr cymdeithasol gyfrifoldeb i fod yn agored ac yn dryloyw er mwyn hyrwyddo gallu unigolion i wneud penderfyniadau ar sail gwybodaeth a chyfranogi’n llawn i’r broses (Cod Ymarfer Proffesiynol, 2017). Mae peidio gwneud hyn yn gam ddefnydd o bŵer a gall arwain at ymarfer gormesol (Thompson, 1997). Wrth adlewyrchu ar yr achos meddyliais byddai’r broses ac o bosib y canlyniad wedi bod yn dra wahanol pe tai gan 5 ddim capasiti i rannu ei dymuniadau. Pe bai yn benderfyniad budd gorau (Deddf Galluedd Meddyliol, 2005) maen debygol byddai’r achos wedi mynd ymhellach na’r cam ymholiadau a byddai angen mwy o ystyriaeth i’r gwahaniaeth pŵer a byddai cyfeiriad am eiriolydd annibynnol yn briodol.
      Mae’r model ‘Big 6’ (2020) yn annog adlewyrchu ar ein gwerthoedd, credaf fod hyn yn holl bwysig gan fod gwerthoedd yn gallu dylanwadu a llywio’r penderfyniadau rydym yn ei wneud  (Thompson, 2015). Mae gan bawb werthoedd personol, rhain yn deillio o’n magwraeth, cefndir cymdeithasol, profiadau bywyd.  Nid yw gwerthoedd yn statig, maent yn parhau i esblygu dros amser fel mae person yn profi sefyllfaoedd newydd ac ymddygiad pobl maent yn dod ar draws yn ystod cwrs eu bywyd.
      Wrth adlewyrchu ar fy ngwerthoedd personol a fy magwraeth credaf fod y ffaith fod fy mam yn weithiwr cymdeithasol wedi dylanwadu’n fawr ar beth sy’n bwysig i mi a’r ffordd a’r ffordd yr wyf yn ymdrin a sefyllfaoedd. Oherwydd hyn credaf fod fy ngwerthoedd personol wedi i alinio yn agos i werthoedd proffesiynol gwaith cymdeithasol, hyn yn cynnwys synnwyr brwd o’r hyn sy’n iawn a be sy’n anghywir. 
     Gwnaeth yr achos hwn i mi gwestiynu fy ngwerthoedd oherwydd roedd rhan ohonof y awyddus i 5 fod eisiau bwrw ymlaen i wneud cwyn gan fy mod yn teimlo dylai unrhyw un sydd wedi manteisio ar fregus rwydd unigolyn wynebu golygiadau. Fodd bynnag rwyf hefyd yn deall a gweld pwysigrwydd y berthynas deuluol a felly profais sut all werthoedd gystadlu yn erbyn ei gilydd a’r cyfyng-gyngor moesegol mae hyn yn godi. Pan mae hyn yn digwydd eglurai Eby (2000) bod angen i weithwyr wahanu a blaenoriaethu y gwerthoedd yma. Er mwyn cefnogi gweithwyr i wneud hyn bu i Dolgoff et. al (2005) ddatblygu ‘Sgrin Egwyddorion Moesegol’. Wrth berthnasu’r hierarchaeth i achos 5 gwelir sut bod ansawdd bywyd yn disodli geirwiredd a datguddiad llawn. Yn ngwaith van Leeuwen et al (2019) gwelir sut bod pobl hyn yn adnabod pwysigrwydd perthynas gyda aelodau o’r teulu a sut gall perthynas o’r fath rhoi cymorth a chefnogaeth, cariad, llawenydd a phwrpas mewn bywyd iddynt, pethau sydd yn cyfrannu at deimlad o lesiant a gwella ansawdd bywyd. Gan roi ystyriaeth i hyn mae’n bosib gweld y sefyllfa o bersbectif 5 a deall ei rhesymau i beidio dilyn y broses diogelu ffurfiol o dan Rhan 7 o’r Ddeddf GCaLL(C) 2014. Bu i Mowlam et al. (2007) drafod amharodrwydd pobl hyn i ddatgelu niwed yn enwedig pan fod aelod o’r teulu yn gysylltiedig. Gall hyn fod oherwydd ofn, cywilydd a pryder am yr oblygiadau negyddol bosib. Bu i mi sicrhau fy mod wedi bod yn glir gyda 5 mai ei chefnogi hi oedd fy mlaenoriaeth a fy mod ddim yno i farnu ei pherthynas. Bu i mi weithio mewn modd person ganolog a defnyddio dull cryfderau er mwy ei hannog i adnabod beth oedd yn bwysig iddi hi wrth symud ymlaen.
      Adlewyrchais ar hyn a’r ffaith fy mod wedi ymrwymo i weithio o fewn gwerthoedd ag egwyddorion y Ddeddf GCaLl(C) 2014 ac felly yn parchu hawl 5 i wneud y penderfyniad oedd yn iawn iddi hi a’i sefyllfa deuluol. Nodai Mitchell (2016) bod yr unigolyn yn arbenigwr ar ei sefyllfa ac oherwydd hyn ni ddylid diystyru eu dewis mewn sefyllfa diogelu. 
Gweithiais gyda 5 i ddatblygu ymddiriedaeth a hyder ac edrych ar ffyrdd i leihau risgiau o gamdriniaeth ariannol yn y dyfodol. Er nad oedd y broses ffurfiol diogelu yn parhau roedd rôl bwysig gennyf i gefnogi 5 i leihau risgiau i’r dyfodol a rhoi sicrwydd iddi fel rhan o’r cynllun gofal. Fe wnes hyn drwy ei chefnogi i gael sgwrs ffon gyda’i banc fel ei bod yn gallu rhannu ei dymuniad i ganslo pob un cerdyn banc a gyrru 1 newydd allan iddi hi yn unig, tynnu enw 6 oddi ar y cyfrif fel eu bod yn colli’r hawl ‘tryddyd parti’. Drwy gytundeb 5 rhoddwyd nodyn ar ei chyfrif fel bod unrhyw drafodiad anghyffredin yn cael sylw ac yn ei dro lleihau’r risg byddai unrhyw camdriniaeth ariannol tymor hir yn gallu digwydd. 
      Tra’n gweithio yn y gwasanaeth oedolion rwyf wedi datblygu sylfaen gwybodaeth am yr unedau arbenigol sydd gan y rhan fwyaf o’r banciau/sefydliadau ariannol er mwyn diogelu pobl bregus a lleihau achosion o ddwyn a thwyll. Roedd y wybodaeth yma yn ddefnyddiol i hwyluso ac grymuso 5 i gymryd perchenogaeth o sut i fwrw ymlaen i leihau’r risgiau iddi hi ei hun. Mewn sefyllfaoedd cynyddol gymhleth lle nad oes ymchwiliad diogelu ffurfiol a chynllun diogelu wedi ei lunio ar y cyd, mae’n ofynnol i ni fel gweithwyr maes dynnu oddi ar ein sgiliau, gwybodaeth a gwerthoedd i weithio ar y cyd gyda unigolion a theuluoedd er mwyn gosod trefniadau cymesur, ac yn yr achos yma byddai yn rhoi o elfen o ddiogelwch ariannol i 5. Cefnogi’r hyn gan Killick a Taylor (2012) drwy gydnabod bod gweithwyr a’r gallu i weithredu awtonomi a defnyddio’i sgiliau asesu a’i perthynas gyda’r unigolyn pam yn delio gyda sefyllfaoedd cynyddol gymhleth a dim fframwaith statudol clir i’w arwain. Wrth ymgymryd ar darn hwn o waith roedd 5 yn cael mwy o reolaeth ar ei bywyd a bu iddi ddatgan ei bod yn dawelach ei meddwl yn dilyn y cyngor dderbynnir. Wrth adlewyrchu ar hyn teimlaf fy mod wedi llwyddo i gynnal ei ymddiriedaeth ac adeiladu ar y berthynas gwaith trwy gyfnod heriol (Cod Ymarfer Proffesiynol, 2017). Mae’n debyg gallai hyn wedi bod yn dra wahanol pe bai wedi dilyn ymchwiliad ffurfiol serch hyn byddai’n gyfrifoldeb arnaf i barhau i weithio o fewn egwyddorion Gweithdrefnau Diogelu (2019) a pharhau i ymdrechu i gydweithio a hyrwyddo ei llais. 
       Agwedd arall o werthoedd sydd angen ystyried yw sut mae gwerthoedd ac ymwybyddiaeth cymdeithas o ddiogelu wedi newid ac esblygu dros y blynyddoedd. Yn hanesyddol mae ffocws wedi bod ar ddiogelu plant fodd bynnag dros y 30 mlynedd diwethaf mae dealltwriaeth o fregrusrwydd a sut i hyrwyddo hawliau a gweithio’n ataliol i gefnogi oedolion wedi tyfu.  Un enghraifft o hyn ydy sut mae Llywodraeth Cymru wedi penodi Comisiynydd Pobl Hyn er mwyn ‘diogelu hawliau pobl hyn, herio gwahaniaethu, terfynu camdriniaeth a galluogi pawb i heneiddio’n dda’. Yn dilyn sefydlu Gweithdrefnau Diogelu (2019) ymrwymodd sefydliadau cyhoeddus a gwirfoddol i weithio o fewn y gweithdrefnau a gyda hyn sicrhawyd bod hyfforddiant penodol ar gael i godi ymwybyddiaeth ac i gyflwyno’r cysyniad fod ‘diogelu unigolion bregus yn gyfrifoldeb i bawb’ (Gofal Cymdeithasol, 2023). Meddyliais am hyn mewn perthynas ac achos 5, roedd y Bwrdd Iechyd yn amlwg wedi anfon cyfeiriad yn syth i’r Awdurdod Lleol ac felly yn gweithredu ar eu dyletswydd i adrodd fodd bynnag nid oeddent wedi derbyn caniatâd nac wedi trafod gyda 5 a felly nid oeddent wedi gweithredu o fewn yr egwyddorion yn llawn. Er bod llawer mwy o weithio mewn partneriaeth gyda achosion diogelu, mae’r Awdurdod Lleol yn parhau i dderbyn cyfeiriadau ac adroddiadau lle nad oes ymgais blaenorol wedi bod i gael trafodaeth gyda’r unigolyn sy’n wynebu risg. Wrth adlewyrchu’n feirniadol ystyriais sut all hyn arwain at ymarfer gormesol, torri cyfrinachedd a mynd erbyn hawl unigolion i fywyd teuluol a preifat (Erthygl 8 Confensiwn Ewropeaidd ar Hawliau Dynol, 2013). Er mwyn ceisio miniogi a chael canlyniadau llwyddiannus i unigolion mae angen parhau gyda’r cyd weithio amlddisgyblaethol, er mwyn edrych ar ddulliau holistig i ddatrys problemau ar y cyd ac ehangu dealltwriaeth o’r egwyddorion a’r gwerthoedd sy’n llywio ein ymyrraeth (Atkinson et al. 2005).
      Themâu arall mae Mclean (2020) yn cyfeirio at yn ei model ‘Big 6’ ydy gwybodaeth. Trafodai  Hudson (1997) y cysyniad o wybodaeth broffesiynol o fewn gwaith cymdeithasol, ac awgrymodd fod modd categoreiddio’r wybodaeth yma i pump brif ffurf; damcaniaethol, empirig, gweithdrefnol, doethineb ymarfer a gwybodaeth bersonol. Rwyf eisoes wedi amlinellu fy nealltwriaeth o wybodaeth gweithdrefnol gan gynnwys deddfwriaeth, gweithdrefnau a pholisïau. Nesaf byddaf yn symud ymlaen i drafod gwybodaeth empirig a damcaniaethol.
      Fel rwyf eisoes wedi amlinellu roedd deinameg teuluol 5 yn gymhleth a bu i mi adnabod ar y cychwyn bod perthynas a chyswllt gyda’i phlant yn rhywbeth pwysig iawn iddi, er ar adegau bod hyn wedi amlygu risgiau. Er mwyn cael trosolwg o gefndir 5 ymchwiliais i nodiadau achos cefndirol ar ein system ffeilio WCCIS (Welsh Community Care Information System, 2023). Cefais wybodaeth ddefnyddiol ond bûm ofalus i beidio selio unrhyw farn ar yr hyn ddarllenais i osgoi arwain at wneud unrhyw rhagdybiaethau
     Wrth adlewyrchu ar fy ngwaith gyda 5 a’i theulu, credaf fod fy nealltwriaeth o theori systemau teuluol Bowen (1966) wedi gyfeirio y Bowen (2012) wedi bod yn ddefnyddiol i ddeall beth all ddylanwadu ar feddyliau a gweithredoedd aelodau o’r teulu a sut fod hyn yn cael effaith emosiynol ar bawb pam yn hwynebu sefyllfa o’r fath. Bu i 5 ddatgan fod gwrthdaro hanesyddol wedi bod rhwng ei thair merch a bod hyn wedi bod yn boen meddwl mawr iddi. Mae theori Bowen (1966) yn cefnogi’r syniad fod gwrthdaro rhwng rhai unigolion o fewn y system yn cael effaith a’r yr holl system. Mae hefyd yn ein harwain i ystyried amrywiaeth o bersbectifau gan nad oes un ateb na eglurhad amlwg wrth weithio gyda teuluoedd cymhleth. Felly bu i’r theori hwn helpu mi gael gwell dealltwriaeth o berthnasedd ffactorau sy’n cyfrannu at broblemau teuluol yn yr achos yma y gwahaniaeth pŵer rhwng 5 a 6 a’r ffaith fod gwrthdaro hanesyddol. Roedd yn amhosib dod a pawb at eu gilydd i gytuno felly roedd rhaid edrych ar beth fyddai’n lleihau’r risgiau tra’n parhau i ymyrryd yn effeithiol. Yn yr achos hwn cytunwyd byddai 6 yn ymweld a 5 ar ddyddiau penodol er mwyn lleihau unrhyw wrthdaro pellach a sicrhau bod 5 yn gallu cynnal y perthnasau sy’n bwysig iddi.  
      Er fod theori ymlyniad (Bowlby, 1969) wedi selio ar y berthynas rhwng plentyn a’i ofalydd credaf fod posib perthnasu rhai agweddau o’r theori i achos 5. Mae theori ymlyniad yn edrych ar sut mae unigolyn yn trefnu eu ymddygiad a’i meddyliau mewn perthynas er mwyn cadw’n ddiogel a goroesi. Er ei bod yn cydnabod fod posibilrwydd ei bod wedi profi camdriniaeth ariannol gan ei merch a fod hwn yn risg, wrth sgwrsio gyda 5 roedd yn amlwg mai’r prif risg a adnabyddai hi oedd y posibilrwydd o golli perthynas agos a chyswllt gyda’i theulu pe bai yn gwneud cwyn ffurfiol a bod ymchwiliad yn cymryd lle. Mae hyn yn cefnogi’r syniad fod bygythiad yn fater o ganfyddiad – all unigolyn deimlo’n bryderus neu’n ofnus pan nad oes perygl, neu deimlo’ ddiogel pan mae risg o berygl (Baim and Morrison, 2011).
    Mae’n bwysig gwerthfawrogi sut mae modelau a theorïau yn hysbysu ac yn helpu i ni ddeall cyd destun a phrofiad bywyd unigolion. Mae’r model gweithio’n berson ganolog (Thompson, 2007) yn gyfarwydd i mi oherwydd fy nghefndir o weithio’n y maes anabledd dysgu. Rwyf yn gyfforddus yn ei ddefnyddio ac maen trosglwyddo’n effeithiol i gefnogi ymarfer wrth weithio’n y maes oedolion. Mae’r model yn rhoi ffocws ar barchu yr unigolyn a’i sefyllfa. Yn achos 5, roedd yn hanfodol fy mod yn defnyddio fy sgiliau cyfathrebu er mwyn creu perthynas ble roedd yn gyfforddus i rannu ei barn a’i dymuniadau i’r dyfodol. Roedd 5 yn nghanol sefyllfa emosiynol iawn ac yn ceisio prosesu ei theimladau, drwy ymarfer mewn modd agored a gwrando’n weithredol bu i mi ddangos sensitifrwydd ac empathi tuag ati. Mae Egan (1986) yn diffinio empathi fel sgil yr ymarferydd i ddeall sefyllfa person arall ac yna’r gallu i gyfleu y dealltwriaeth yma iddynt. Pan yn gweithio gyda unigolion sy’n hwynebu risg, yn yr achos yma 5 mae’n hanfodol ein bod yn gweithio mewn modd person ganolog er mwyn sicrhau fod diogelu yn broses sy’n cael ei wneud mewn partneriaeth gyda’r unigolyn a dim yn broses sy’n cael ei wneud i berson. Drwy ganolbwyntio ar gryfderau, gwytnwch a dymuniadau 5 teimlaf fy mod wedi ei chefnogi i leihau’r risgiau i’r dyfodol tra’n hyrwyddo ei dymuniad i gynnal perthynas ystyrlon gyda'i theulu.
     Wrth fynd o amgylch fy rôl rwyf o hyd yn ymdrechu i roi ystyriaeth i’r effaith mae fy ymarfer yn cael ar eraill, mae Mclean 2020 yn cyfeirio at hyn fel ymwybyddiaeth personol. Mae ymddwyn a gweithredu mewn ffordd sy’n broffesiynol ac yn briodol yn allweddol i weithwyr cymdeithasol, felly rwyf o hyd cadw pethau fel tôn fy llais, iaith corff a mynegiant fy hwyneb mewn cof pan yn cyfathrebu gyda unigolion, teuluoedd neu fy nghydweithwyr. Mae llawer yn ystyried cyswllt gyda gwasanaethau cymdeithasol yn brofiad ymwthiol a mae llawer o bryder ynglŷn a pwerau sydd gan yr awdurdod i ymyrryd a bywydau unigolion (Forrester et al. 2012). Mae’n hanfodol gyda unrhyw gyswllt fy mod yn adlewyrchu ar beth yw persbectif unigolion a’i teuluoedd a gwneud popeth o fewn fy ngallu i geisio meithrin ymddiriedaeth a gweithio’n wrth ormesol. Ar ddechrau fy nghyrfa rwy yn ymwybodol o’r sylfaen wybodaeth/sgiliau sydd gennyf ac yn gweithio’n ragweithiol i ddatblygu ar hyn drwy adnabod bylchau mewn sgyrsiau goruchwyliaeth a threfnu i unai fynychu hyfforddiant perthnasol neu cryfhau fy ymarfer mewn ffurf eraill drwy gyd-weithio a chysgodi. Mae model dysgu ‘Four Stages of Competance’ yn ffordd defnyddiol i mi edrych ar fy achosion ac adnabod twf fy nysgu a mannau lle mae angen i mi dargedu. 
    Mae’r un mor bwysig ystyried yr effaith mae ymarfer wedi gael arnaf i fel gweithiwr proffesiynol ac fel person. Roedd derbyn achos ble roedd cyfeiriad diogelu yn mynd a mi tu allan i fy man cyfforddus. Rwy’n cyfaddef fy mod wedi ail ymweld a’r gweithdrefnau diogelu er mwyn ymgyfarwyddo fy hun a’r prosesau ac ar y cychwyn yn teimlo elfen o ansicrwydd cyn ymweld a 5. Fodd bynnag, wrth gychwyn trafod a gweld nad oedd 5 eisiau gwneud cwyn ffurfiol teimlaf fy mod wedi gallu tynnu ar fy sgiliau asesu a ngwerthoedd i gyd weithio gyda 5 i lunio cynllun diogelu. Nid oes unrhyw sicrwydd na fydd materion diogelu yn codi eto gyda’r achos hwn ac mae’n bosib bydd angen camau pellach i’w chefnogi gyda materion ariannol ond mae’r ymyrraeth wedi bod yn gymesur ac yn cyd fynd a dymuniadau 5 ar y pwynt yma. Teimlaf fod fy ngwybodaeth, sgiliau a gwerthoedd wedi fy arwain i wneud ‘penderfyniad amddiffynadwy’ ar y cyd gyda 5. Credaf fod ‘penderfyniad amddiffynadwy’ wedi ei wneud ar y wybodaeth gorau oedd ar gael ar y pryd, yn benderfyniad moesegol, cymesur a teimlaf byddaf yn gallu ei gyfiawnhau a sicrhau fy mod yn ymarfer mewn ffordd atebol (Cooper, 2011).
Rwyf o’r farn bod yr achos hwn wedi rhoi hyder a’m arfogi i ymrwymo i gyd cynhyrchu datrysiadau gyda unigolion mewn sefyllfaoedd cynyddol gymhleth i’r dyfodol. Wrth i’m gyfra ddatblygu rwy’n rhagweld byddaf yn cael profiad pellach o weithio o fewn y gweithdrefnau diogelu, hoffwn ddatblygu sgiliau ymchwilio ar y cyd paratoi at gynadleddau achos a chynllunio cynlluniau amddiffyn pellach er mwyn datblygu’n broffesiynol. 

